റെയില്വേ സ്റ്റേഷന് മാനേജര് കെ.ആര്. ജയകുമാര് വിരമിക്കുന്നു തൃശൂര്: റെയില്വേ സ്റ്റേഷന് മാനേജര് കെ.ആര്. ജയകുമാര് 38 വര്ഷത്തെ സേവനത്തിനുശേഷം നാളെ വിരമിക്കും. 1983ല് ദക്ഷിണ റെയില്വേയിലെ ജോലാര്പേട്ട ജംഗ്ഷനില് ജോലി ആരംഭിച്ച അദ്ദേഹം കേരളത്തിലും തമിഴ്നാട്ടിലുമായി വിവിധ സ്റ്റേഷനുകളില് ജോലി ചെയ്തിട്ടുണ്ട്. ആലപ്പുഴയില്നിന്നും എറണാകുളത്തേയ്ക്കുള്ള പുതിയ തീരദേശപാതയിലൂടെ ആദ്യത്തെ ട്രെയിന് യാത്രാനുമതി നല്കിയതു ജയകുമാറിന്റെ സേവനകാലയളവിലെ തിളങ്ങുന്ന ഓര്മയാണ്. തൃശൂര് റെയില്വേ സ്റ്റേഷനുമായി ബന്ധപ്പെട്ട് യാത്രികരെയും റെയില്വേയിലെ വിവിധ വിഭാഗങ്ങളെയും ഏകോപിപ്പിക്കുന്നതില് അസാധാരണ മികവാണ് ജയകുമാര് പ്രകടിപ്പിച്ചിട്ടുള്ളത്. പത്തുവര്ഷത്തോളം തൃശൂര് റെയില്വേ സ്റ്റേഷന് മാനേജരായി പ്രവര്ത്തിച്ചിട്ടുള്ള അദ്ദേഹം തൃശൂരിനെ ഒരു ജനപ്രിയസ്റ്റേഷനാക്കുന്നതിനും ഇവിടെ ഗണ്യമായ മാറ്റങ്ങള് കൊണ്ടുവരുന്നതിനും കാരണക്കാരനായിട്ടുണ്ട്. ട്രെയിനുള്ളില് ദാരുണമായി ആക്രമിക്കപ്പെട്ട സൗമ്യയുടെ മരണത്തെത്തുടര്ന്ന് റെയില്വേയ്ക്കെതിരെ ജനരോഷം അണപൊട്ടിയപ്പോള്, റെയില്വേ സ്റ്റേഷനിലേക്കു നടന്ന വിവിധ മാര്ച്ചുകളെ നയചാതുരിയോടെ സമീപിച്ച് അവരുടെ രോഷം വലിയ അക്രമങ്ങളിലേക്കു തിരിയാതെ കാക്കുന്നതില് ജയകുമാറിന്റെ ഇടപെടലുകള് കാര്യമായി സഹായിച്ചിട്ടുണ്ട്. അഖിലേന്ത്യാ സ്റ്റേഷന് മാസ്റ്റേഴ്സ് അസോസിയേഷന് ആഹ്വാനം ചെയ്ത പണിമുടക്കില് പങ്കെടുത്തതിന്റെ പേരില് ശിക്ഷയായി ഒരിക്കല് തമിഴ്നാട്ടിലേക്കു സ്ഥലംമാറ്റപ്പെട്ട ജയകുമാര്, വിശിഷ്ട സേവനത്തിനു ഡിവിഷണല് റെയില്വേ മാനേജരുടെ മൂന്നും ചീഫ് കമേഴ്സ്യല് മാനേജരുടെ ഏഴും ജനറല് മാനേജരുടെ ഒന്നും പുരസ്കാരങ്ങള് നേടിയിട്ടുമുണ്ട്. റെയില്വേയില്തന്നെ ഉദ്യോഗസ്ഥയായ ഭാര്യ സോളിയും സൗപര്ണിക, പൃഥ്വിരാജ് എന്നീ മക്കളുമടങ്ങുന്നതാണ് കുടുംബം. തൃശൂര് ജില്ലയിലെ കൊന്പൊടിഞ്ഞാമാക്കല് സ്വദേശിയായ ജയകുമാര് ഇപ്പോള് കല്ലേറ്റുംകരയിലാണ് താമസം.